Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 322/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Volaille de Bresse“/„Poulet de Bresse“/„Poularde de Bresse“/„Chapon de Bresse“

EU št.: PDO-FR-0145-AM03 - 6. 12. 2019

ZOP (X) ZGO ( )

1. Skupina vložnikov in pravni interes

Comité interprofessionnel de la volaille de Bresse (CIVB) Registrirani sedež: Bois de Chize 71500 Branges FRANCIJA

Tel. +33 385751007

Faks +33 385752899

E-naslov:civb@wanadoo.fr

Comité interprofessionnel de la volaille de Bresse (medpanožni odbor za perutnino v regiji Bresse) sestavljajo gospodarski subjekti, ki dejansko izvajajo dejavnosti izbora, valjenja, vzreje in zakola perutnine z ZOP „Volaille de Bresse“, tako da ima pravni interes za vložitev tega zahtevka.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☒ Označevanje

☒ Drugo [Navedite.]

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

5.1 Postavka „Opis proizvoda“

Določba:

„Pakiranje z navedbama ‚pripravljen za peko‘ in ‚hitro zamrznjen‘ je dovoljeno samo za piščance, ki nimajo odrezanih udov, razen krempljev.“

je spremenjena tako:

„Pakiranje z navedbo ‚pripravljen(-a) za peko‘ je dovoljeno za piščance in mlade kokoši, ki nimajo odrezanih udov, razen krempljev. Piščance je dovoljeno razsekati, in to samo na kose s kožo. Razsek ne vključuje drobovja, glave in nog. Pakiranje z navedbo ‚hitro zamrznjen‘ je dovoljeno za piščance, ‚pripravljene za peko‘ in razsekane na kose.“

S to spremembo je omogočeno, da se k perutnini, ki se sme pakirati z navedbo „pripravljena za peko“, doda mlada kokoš, in določeno, da je dovoljen samo razsek piščanca na kose s kožo, ki je značilnost perutnine „Volaille de Bresse“. Razsek ne vključuje drobovja, glave in nog.

Poleg tega je hitro zamrzovanje, ki je bilo dovoljeno samo za piščance, pakirane z navedbo „pripravljen za peko“, dovoljeno tudi za piščanca, razsekanega na kose.

Predlagane spremembe bi panogi omogočile, da se prilagodi novim potrošniškim navadam, kot so razvidne iz raziskav o potrošnji (WorldpanelKantar, 2017), in obenem ohrani vse posebnosti perutnine „Volaille de Bresse“, zlasti opis kože.

Določba:

„Mrtve živali tehtajo:

— […];

— mlade kokoši z odstranjenim črevesjem najmanj 1,8 kg;

— […].“

je spremenjena tako:

„Mrtve živali tehtajo:

— […];

— mlade kokoši z odstranjenim črevesjem najmanj 1,8 kg (ali najmanj 1,5 kg, ko so ‚pripravljene za peko‘);

— […].“

Navedeno je, da je najmanjša teža mladih kokoši, „pripravljenih za peko“, 1,5 kg.

Točka 3.2 enotnega dokumenta je spremenjena, da se upoštevajo te spremembe.

Poleg tega se zaradi poenostavitve enotnega dokumenta predlaga črtanje besedila.

Določba:

„‚Poulet de Bresse‘ je piščanec ali kokoš, star(-a) najmanj 108 dni, ki z odstranjenim črevesjem tehta najmanj 1,3 kg (ali 1 kg, ko je ‚pripravljen(-a) za peko‘). ‚Poularde de Bresse‘ je spolno zrela mlada kokoš z izoblikovano jajčno verigo, ki še ni vstopila v nesni cikel, je stara najmanj 140 dni in z odstranjenim črevesjem tehta najmanj 1,8 kg. V skladu z običaji se lahko piščanci in mlade kokoši zavijejo v platno ali se jim zvežejo noge in peruti. Kopun ‚Chapon de Bresse‘ je kastriran samec, star najmanj 224 dni, ki z odstranjenim črevesjem tehta najmanj 3,0 kg. Trži se izključno za praznike ob koncu leta od 1. novembra do 31. januarja. V skladu z običaji mora biti zavit v platno rastlinskega izvora (iz lanu, konoplje, bombaža), noge in peruti pa mora imeti zvezane, tako da je pokrit cel trup razen zgornje tretjine vratu, ki ni oskubena.“

je nadomeščena z naslednjim:

„Piščanec ‚Poulet de Bresse‘ z odstranjenim črevesjem tehta najmanj 1,3 kg (1 kg, ko je ‚pripravljen za peko‘).Mlada kokoš ‚Poularde de Bresse‘ z odstranjenim črevesjem tehta najmanj 1,8 kg (1,5 kg, ko je ‚pripravljena za peko‘). V skladu z običaji se lahko piščanci in mlade kokoši zavijejo v platno ali se jim zvežejo noge in peruti. Kopun ‚Chapon de Bresse‘ z odstranjenim črevesjem tehta najmanj 3,0 kg. Trži se od 1. novembra do 31. januarja. Biti mora zavit v platno rastlinskega izvora (iz lanu, konoplje, bombaža), noge in peruti pa mora imeti zvezane, tako da je pokrit cel trup razen zgornje tretjine vratu, ki ni oskubena.“

V postavki „Opis proizvoda“ v enotnem dokumentu je črtano samo trajanje vzreje. Vendar v specifikaciji proizvoda ostaja nespremenjeno, to je najmanj 108 dni za piščanca, najmanj 140 dni za mlado kokoš in najmanj 224 dni za kopuna. Tako je mogoče upoštevati zahtevo po omejenem številu besed v enotnem dokumentu iz člena 6 Uredbe (EU) št. 668/2014.

V skladu s spremembami specifikacije proizvoda, ki se nanašajo na dovoljeno pakiranje z navedbo„pripravljen za peko“, je črtana določba enotnega dokumenta:

„Perutnina se trži ‚z odstranjenim črevesjem‘. Pakiranjez navedbama ‚pripravljen za peko‘ in ‚hitro zamrznjen‘ je dovoljeno samo za piščance, ki nimajo odrezanih udov, razen krempljev.“

in nadomeščena z naslednjim:

„Perutnina se trži ‚z odstranjenim črevesjem‘. Pakiranje z navedbo ‚pripravljen(-a) za peko‘ je dovoljeno samo za piščance in mlade kokoši, ki nimajo odrezanih udov, razen krempljev. Pakiranje razsekane perutnine je dovoljeno samo za piščance. Pakiranje z navedbo ‚hitro zamrznjen‘ je dovoljeno samo za piščance (‚pripravljene za peko‘ ali razsekane na kose).“

Te spremembe omogočajo, da se postavka „Opis proizvoda“ uskladi s spremenjeno specifikacijo proizvoda.

5.2 Postavka „Geografsko območje“

Določba:

„Geografsko območje označbe porekla ‚Volaille de Bresse‘, na katerem se izvajajo izbor, razmnoževanje in valjenje ter vzreja, zakol, priprava perutnine in po potrebi hitro zamrzovanje, vključuje ozemlja naslednjih občin ali delov občin:“

je spremenjena tako:

„Vse faze proizvodnje (izbor, razmnoževanje in valjenje ter vzreja, zakol, priprava, razsek in po potrebi hitro zamrzovanje) potekajo na geografskem območju, ki na podlagi uradnega geografskega kodeksa iz leta 2018 obsega ozemlje naslednjih občin ali delov občin:“

K fazam, ki morajo potekati na geografskem območju, je dodan razsek. Točka 3.5 enotnega dokumenta je spremenjena, da se upošteva ta sprememba.

Dodano je sklicevanje na datum veljavnega geografskega kodeksa, da bi bil seznam natančen in nedvoumen.

Dodana je določba „Kartografski dokumenti, na katerih je prikazano geografsko območje, so na voljo za vpogled na spletišču nacionalnega inštituta za poreklo in kakovost (Institut national de l’origine et de la qualité, INAO)“.

Poleg tega so se zaradi sprememb francoske zakonodaje o mejah in poimenovanju občin nekatere občine združile in preimenovale. Kantoni so bili preoblikovani. Zato je seznam občin posodobljen. Obseg geografskega območja ni spremenjen, gre za obveznost, ki jo je povzročila sprememba francoske zakonodaje. Točka 4 enotnega dokumenta je spremenjena, da se upošteva ta sprememba.

5.3 Postavka „Dokazilo o poreklu“

V delu „4.2 Sledljivost“ je dodana naslednja določba: „Razsekovalnice morajo voditi evidenco naslednjih podatkov:

— ime klavnice (če ni isti subjekt kot razsekovalnica),

— serija perutnine na ime rejca in datum zakola,

— vrsta kosov,

— število kosov,

— vstopna teža perutnine za razsek,

— izstopna teža kosov.“

Ta določba je dodana v specifikacijo proizvoda, da se sledljivost zagotovi tudi v razsekovalnicah in se prepreči tveganje za izgubo identifikacije.

V delu „4.3 Identifikacija perutnine“ je dodana naslednja določba:

„Vsaka prodajna enota razsekanih piščancev mora imeti posamično identifikacijo, da se zagotovi sledljivost do rejca (identifikacijsko številko izda skupina).“

S to določbo je mogoče zagotoviti sledljivost kosov in preprečiti, da bi se sledljivost prekinila, ker identifikacijske oznake, ki je ni mogoče ponarediti, to je obročka, nameščenega na nogi cele ptice, ni več. S to določbo so natančneje določena pravila za identifikacijo piščancev, kadar se tržijo razsekani na kose.

Ta določba je dodana tudi v postavki 3.7 enotnega dokumenta.

5.4 Postavka „Metoda proizvodnje“

V delu „5.3 Pogoji vzreje živali“

specifikacije proizvoda je črtana naslednja določba:

„Direktor INAO lahko v primeru izrednih vremenskih razmer, ki prizadenejo travnate pašnike ali preskrbo z žiti, na podlagi mnenja skupine odobri začasna odstopanja, da se perutnini zagotovi krma.“

S to določbo je bil določen okvir za odstopanje od specifikacije proizvoda v primeru izrednih vremenskih razmer. Zlasti po spremembi uredbe o ZOP (Uredba (EU) št. 1151/2012) ter njene izvedbene in delegirane uredbe, je ta določba črtana iz specifikacije proizvoda, ker to spada na področje splošne ureditve.

Določba:

„Za prehrano perutnine so dovoljeni le:

— žita, ki izvirajo izključno z geografskega območja označbe porekla in so, če je mogoče, pridelana na istem posestvu,

— […]“

je nadomeščena z:

„Za prehrano perutnine so dovoljeni le:

— žita, čista ali mešana z zrnatimi stročnicami, ki izvirajo izključno z geografskega območja označbe porekla in so, če je mogoče, pridelana na istem posestvu,

— […]“

Določba: „Takrat krmo sestavljajo predvsem viri s pašnika (trava, žuželke, majhni mehkužci …) in žita (koruza, ajda, pšenica, oves, tritikala in ječmen) ter mleko in mlečni stranski proizvodi.“

je spremenjena tako:

„Takrat krmo sestavljajo predvsem viri s pašnika (trava, žuželke, majhni mehkužci …) in dodana žita (koruza, ajda, pšenica, oves, tritikala, ječmen in rž) ter mleko in mlečni stranski proizvodi. Ta žita so lahko pridelana v kombiniranem posevku z zrnatimi stročnicami (grašica, grah, navadni grahor, bob, volčji bob, leča), če v mešanici semen za sejanje prevladuje žito.“

Določba:

„Ta žita, od katerih koruza predstavlja najmanj 40 % krmnega obroka, so lahko kuhana, kaljena, drobljena ali mleta, vse druge vrste obdelave pa so izključene.“

je nadomeščena z naslednjim:

„To zrnje, od katerega koruza predstavlja najmanj 40 % krmnega obroka, je lahko kuhano, kaljeno, drobljeno ali mleto, vse druge vrste obdelave pa so izključene.“

S temi spremembami se dovoli mešanje žit z zrnatimi stročnicami kot delna ali popolna alternativa uporabi koruznega glutena in prekomernemu gnojenju žitnih posevkov. To omogoča, da se „agro-ekološke“ prakse pridelave uporabijo kot možna alternativa za sedanje prakse beljakovinskega bogatenja krme za pitanje. S temi kombinacijami se namreč lahko neposredno zmanjša količina pripravkov, ki se uporabljajo pri pridelavi žit (gnojila, herbicidi, insekticidi, fungicidi), in v celoti bolj uravnoteži kolobarjenje kultur. Nazadnje se bo s tem okrepila prehranska neodvisnost kmetijskih gospodarstev (manjša uporaba koruznega glutena) in bolje ohranilo biološko življenje pašnikov (manj ostankov pesticidov v žitih).

Poleg tega je iz več zapisov razvidno, da se je ta praksa uporabljala že pred več stoletji.

Rž je dodana tudi na seznam dovoljenih žit v specifikaciji proizvoda. Rejci perutnine „Volaille de Bresse“ so to žito tradicionalno uporabljali.

Točka 3.4 enotnega dokumenta je ob upoštevanju teh sprememb spremenjena tako, da je črtana naslednja določba enotnega dokumenta:

„Po začetni fazi vzreja perutnine poteka na travnatih pašnikih. Takrat krmo sestavljajo predvsem viri s pašnika (trava, žuželke, majhni mehkužci …) in žita (koruza, ajda, pšenica, oves, tritikala in ječmen) ter mleko in mlečni stranski proizvodi. Ta žita, od katerih koruza predstavlja najmanj 40 % krmnega obroka, so lahko kuhana, kaljena, drobljena ali mleta, vse druge vrste obdelave pa so izključene. Med 36. in 84. dnem vzreje, v fazi, ko se oblikuje okostje, se lahko poleg lokalnih virov uporabljajo dopolnila, ki vsebujejo beljakovine, minerale in vitamine.“

in nadomeščena z naslednjim:

„Vzreja perutnine v fazi ‚rasti‘ poteka na travnatih pašnikih. Takrat krmo sestavljajo predvsem viri s pašnika (trava, žuželke, majhni mehkužci …), mleko in mlečni stranski proizvodi ter žita (koruza, ajda, pšenica, rž, oves, tritikala in ječmen). Ta žita so lahko pridelana v kombiniranem posevku z zrnatimi stročnicami (grašica, grah, navadni grahor, bob, volčji bob, leča), če v posevku prevladuje žito. Koruza predstavlja najmanj 40 % krmnega obroka. Med 36. in 84. dnem vzreje se lahko poleg lokalnih virov uporabljajo dopolnila, ki vsebujejo beljakovine, minerale in vitamine.“

Poleg tega je popravljena očitna napaka: faza „rasti“ namesto „začetne“ faze, kot dokazuje navedba „Fazi rasti sledi ‚zaključna‘ faza […]“ v nadaljevanju istega enotnega dokumenta.

V skladu s spremembami specifikacije proizvoda je tudi v enotnem dokumentu dodana možnost pridelave žit v kombinaciji s stročnicami in razdeljevanja tega pridelka perutnini.

Zaradi popravka očitne napake in vključitve rži med dovoljena žita je postavka 3.4 enotnega dokumenta spremenjena, da bi se upoštevala zahteva po omejenem številu besed v enotnem dokumentu iz člena 6 Uredbe (EU) št. 668/2014.

Črtana je naslednja določba, ker ta uvodni stavek ne vsebuje informacij, pomembnih za razumevanje postavke, saj je vsaka od teh faz opisana v nadaljevanju:

„Perutnina se vzreja v treh zaporednih fazah, tj. začetna faza, faza rasti in zaključna faza. V tem času so za prehrano perutnine dovoljeni le:“

in nadomeščena z naslednjim:

„Za prehrano perutnine so dovoljeni le:“

Naslednja določba je preoblikovana, vendar se njen pomen ne spremeni:

„Fazi rasti sledi zaključna faza, ki traja najmanj 10 dni za piščance, tri tedne za mlade kokoši in štiri tedne za kopune […].“

Spremenjena določba:

„Zaključna faza traja najmanj 10 dni za piščance, tri tedne za mlade kokoši in štiri tedne za kopune.“

Naslov dela

„5.4 Zakol, priprava in pakiranje“

je nadomeščen z naslednjim:

„5.4 Zakol, razsek, priprava in pakiranje“

Dodana je naslednja določba:

„Razsek piščanca ‚Poulet de Bresse‘:

— Higiena in vodenje varnosti živil pri razseku: — Čas med zakolom in razsekom mora biti krajši od 3 dni. — Delovni trak ali miza za razsek mora biti po razseku serije popolnoma očiščena, preden se začne razsek nove serije.

— Posebna merila za razsek: — Razsek se izvede z ročnim orodjem. — Zaklana perutnina mora biti mesnata z enakomerno razporejeno maščobo; udi ne smejo biti zlomljeni. — Videz razseka mora biti skladen z merili za predstavitev ZOP (glede na zadevni kos); koža mora biti čista in brez puha, raztrganin, udarnin ali neobičajnega obarvanja“.

S to dodano določbo je zagotovljeno, da se vodi varnost živil ter ohranijo organoleptične lastnosti in videz proizvoda, če se pred trženjem razseka, tako da so opredeljeni pogoji za razsek. V utemeljitev teh točk so dodane naslednje določbe:

„Za piščanca ‚Poulet de Bresse‘ so značilni droben skelet, nežna koža ter precej podkožne in medmišične maščobe. Trupi so torej izredno občutljivi in je treba z njimi ravnati previdno, da se ne poškodujejo kosti in koža, s katero se morajo tržiti kosi perutnine, in da podkožna maščoba ne oksidira. Na primer, ritem zakola te perutnine je izredno počasen, faza skubenja pa se zaradi upoštevanja te krhkosti kože in kosti obvezno konča ročno.

Postopki zakola, priprave trupa, razseka in pakiranja so bistveni za ohranjanje značilnosti ZOP ‚Poulet de Bresse‘.

Zato je ključno, da te postopke izvajajo gospodarski subjekti, ki imajo potrebno znanje in veščine ter so posebej usposobljeni za razsek te perutnine. S tem se prepreči, da bi se poslabšala zajamčena kakovost in bi se dal na trg končni proizvod, ki ne bi bil v skladu z organoleptičnimi merili.

Ker se poleg tega pri razseku in pakiranju odstranijo identifikacijske oznake (obroček in pečat), se lahko z izvedbo teh postopkov na geografskem območju z vzpostavljenim sistemom nadzora za preverjanje njihovega izvajanja omeji tveganje, da bi se prekinila sledljivost in da bi s tem prišlo do goljufij. Z izvajanjem postopka na geografskem območju se omejita število prekladanj in trajanje prevoza, ki škodujeta kakovosti tega izredno občutljivega končnega proizvoda.

Zato vsi postopki razseka in pakiranja piščanca ‚Poulet de Bresse‘ temeljijo na posebnih pravilih ter specifičnem znanju in veščinah. Zato se zdi njihovo izvajanje v ustreznih obratih na geografskem območju bistvenega pomena za:

— ohranitev kakovosti,

— jamstvo pristnosti proizvoda in

— zagotovitev strogega nadzora nad eno od predstavitev proizvoda, ki so najbolj prisotne na trgu.“

V delu „5.5 Hitro zamrzovanje piščancev“

je določba:

„Hitro zamrzovanje piščancev se izvede najpozneje tri dni po zakolu. Piščanci (celi, pripravljeni za peko) se hitro zamrznejo s prehodom skozi tunel, katerega temperatura zraka pri izstopu iz izparilnika je med vključno –35 °C in –40 °C. [...]“

spremenjena tako:

„Hitro zamrzovanje piščancev (celih, pripravljenih za peko ali razsekanih) se izvede najpozneje tri dni po zakolu. Piščanci (celi, pripravljeni za peko ali razsekani) se hitro zamrznejo s prehodom skozi tunel, katerega temperatura zraka pri izstopu iz izparilnika je med vključno –35 °C in –40 °C. [...]“

Tako se pogoji, ki veljajo za hitro zamrzovanje celih piščancev in piščancev, pripravljenih za peko, razširijo na kose piščanca.

V skladu s spremembami veljavnih splošnih predpisov se kratica DLUO (date limite d'utilisation optimale = priporočeni rok uporabe) nadomesti s kratico DDM (date de durabilité minimale = uporabno najmanj do konca). Ta podatek ostaja nespremenjen (12 mesecev).

5.5 Postavka „Povezava“

V skladu s pričakovanji Evropske komisije je v specifikaciji proizvoda pri povezavi dodan uvodni stavek:

„‚Volaille de Bresse‘ / ‚Poulet de Bresse‘ / ‚Poularde de Bresse‘ /‚Chapon de Bresse‘ je perutnina posebne, lokalno izbrane in počasi rastoče pasme, tj. bele različice pasme gauloise ali bresse. Ta odporna pasma, ki je odlično prilagojena podnebnim razmeram v regiji Bresse, lahko najbolje izkoristi travnate pašnike, ki jih ima na voljo, da si na njih sama poišče hrano, s čimer se na drobnem skeletu razvije veliko mišic. Njena dopolnilna krma, v kateri primanjkuje beljakovin, vsebuje pa veliko koruze, ter zaključna faza sta omogočili vzrejo tolste perutnine, po kateri je zaslovela ‚Volaille de Bresse‘.“

To je dodano tudi v enotnem dokumentu.

V specifikaciji proizvoda je določba:

„Vzrejne prakse izhajajo iz starodavnega sistema prehrane, ki temelji na samostojnem prehranjevanju perutnine na travnatih pašnikih (s črvi, travo …), dopolnjenem z žiti in mlečnimi proizvodi (razredčenim mlekom, sirotko, mlekom v prahu, pinjenim mlekom …).“

nadomeščena z:

„Vzrejne prakse izhajajo iz starodavnega sistema prehrane, ki temelji na samostojnem prehranjevanju perutnine na travnatih pašnikih (s črvi, travo …), dopolnjenem z zrnjem in mlečnimi proizvodi (razredčenim mlekom, sirotko, mlekom v prahu, pinjencem …).“

S to spremembo se omogoči, da se upoštevajo tako žita kot zrnate stročnice, naštete v delu o prehrani. To je enako spremenjeno tudi v enotnem dokumentu.

Tudi postavka 5. „Povezava z geografskim območjem“ enotnega dokumenta je spremenjena v naslednjih točkah:

Črtani so naslednji odstavki enotnega dokumenta, ker je ocenjeno, da niso pomembni za dokazovanje povezave med posebnostmi proizvoda ter naravnimi ali človeškimi dejavniki z geografskega območja:

„Da perutnina po peki ohrani organoleptične značilnosti, je treba vedeti, kako jo peči. Te značilnosti se kažejo kot velik delež mesa, ki je zelo mehko, okusno in sočno. Perutnina ‚Volaille de Bresse‘ ima izjemen donos mesa, prvovrstni kosi so obilni, fileji dolgi in široki, bedra zaobljena. Vse kosti so tanke, glava in vrat pa drobna, tako da je neužitnih delov zelo malo. Za izkrvavljeno in oskubljeno perutnino je značilno zaobljeno in zamaščeno meso, iz katerega nič ne štrli. Meso je mehko in se kar stopi v ustih, zato se ga je na pariških tržnicah prijel vzdevek ‚ta mehko‘. Meso se samo loči od kosti, prav tako se izjemno lahko medsebojno ločijo različne mišice. Mišična vlakna so tako nežna, da so skoraj neopazna. Kit in ovojnic skoraj ni in se združijo z mesom. Poleg maščobe, ki obdaja trup in katere količina je odvisna od stopnje zamaščenosti, je pomembna tudi maščoba, s katero so prepojene mišice. Vsako posamezno mišično vlakence je nekako ‚obdano‘ s tanko plastjo maščobe, zaradi katere je pečeno meso izjemno mehko. Mlada kokoš je bolj zaobljena in težja kot piščanec ter ima zaradi večje zamaščenosti poseben okus. Kopun spada zaradi kastracije in daljšega življenja, ki spodbujata dolgotrajno in redno prepojenost mišičnega tkiva z maščobo, med visokokakovostno gastronomsko perutnino, ki se trži izključno za praznike ob koncu leta. In za konec, dobro poučeni pokuševalci priznavajo, da ima perutnina poseben okus, zaradi česar je priljubljena pri največjih sladokuscih.“

„dolžina hrbta je jamstvo za kakovost fileja.“

„Od leta 1591 se v mestnih evidencah mesta Bourg-en-Bresse omenjata perutnina ‘Volaille de Bresse‘ in zlasti ‚tolsti kopun‘. Od 17. stoletja so bile dajatve v obliki kopunov in mladih kokoši vse pogostejše, konec 18. stoletja pa so zapisane v vseh najemnih pogodbah. Pozneje je gastronom Brillat-Savarin v knjigi Physiologie du goût (fiziologija okusa) iz leta 1825 opozoril na sočno meso: ‚Od mladih kokoši je najboljša tista iz regije Bresse.‘“

„Nato so razvoj spodbudile ugodnejše razmere za trženje, ki so bile rezultat gradnje železniške proge Pariz–Lyon–Marseille (PLM). Bližina velikega mesta, kot je Lyon, je gotovo razvojni dejavnik, ki ga ni mogoče spregledati.“

„V preteklosti je vsak rejec v svoji jati sam izbiral živali za razplod. Nato je bil s kolektivnim povezovanjem v tem proizvodnem sektorju leta 1955 ustanovljen center za vzrejo plemenskih živali, ki z rodovniško selekcijo omogoča ohranjanje pasme.“

„Zaklana perutnina se praviloma zelo izvirno pakira, saj imajo trupi na zgornjem delu vratu ovratnik iz perja.“

„Rejci posvečajo posebno pozornost fini perutnini: kopunu, samcu, izvaljenemu na začetku pomladi in kastriranemu pred 15. julijem, in mladi kokoši, ki je starejša od piščanca, ni pa še vstopila v nesni cikel. Zaključna faza v kletkah je za fino perutnino daljša kot za piščance; fina perutnina pogosto dobi krmo v obliki krmne mešanice, ki pokriva vse potrebe. Tudi pri zakolu se ji posveča posebna skrb; skubi se zelo previdno, da se koža ne bi poškodovala.“

„Te proizvode, ki so močno zasidrani v lokalni kuhinji, uporabljajo – in k njihovi uporabi spodbujajo – največji kuharski mojstri v Franciji in tujini.“

„Veliko te perutnine se proda po štirih posebnih tekmovanjih ‚Les glorieuses de Bresse‘. Prvo od njih je v kraju Bourg-en-Bresse potekalo 23. decembra 1862. Preostali trije dogodki so na vrsti v tednu pred božičem v krajih Pont-de-Vaux, Montrevel-en-Bresse in Louhans. Na teh prireditvah je razstavljenih več kot 1 000 živali, okrašenih s trakovi, najlepše med njimi pa oceni žirija. Perutninarji se potegujejo za najvišje nagrajene kopune in mlade kokoši, ki se prodajajo po najvišjih cenah. To so najboljši primerki, ki bodo krasili najlepše izložbe, na božični večer pa obložene mize. Ta tekmovanja kažejo, kako ponosni so rejci na svoje proizvode, in ponazarjajo, kako globoko predani so svojemu delu.“

„Način vzreje, nega in zamaščenost dajejo pečeni perutnini posebne organoleptične značilnosti. Tradicionalna praksa zavijanja fine perutnine v zelo gosto tkanino zlasti omogoča, da se mišice prepojijo z maščobo. Etri v maščobi se med peko sprostijo in reagirajo med seboj. Ker perutnino celo prepojijo, ji dajo prefinjen okus.“

Črtani so naslovi podpoglavij: 5.1 Posebnosti geografskega območja – Človeški dejavniki

– Naravni dejavniki; 5.2 Posebnosti proizvoda; 5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

To je črtano, ker številni od teh elementov ne vsebujejo dodatnih informacij, pomembnih za dokazovanje povezave, ali pa vsebujejo elemente, ki se nanašajo na pečeno perutninsko meso (ki ni zajeto s specifikacijo proizvoda). S temi črtanji je omogočeno, da se v enotnem dokumentu bolj poudarijo temeljni in bistveni elementi povezave s poreklom.

5.6 Postavka „Označevanje“

V postavki 8 specifikacije proizvoda je določba „Na etiketi je logotip ZOP Evropske unije.“ črtana, ker se od 4. januarja 2016 podvaja z Uredbo št. 1151/2012.

Ta določba je črtana tudi v postavki 3.7 enotnega dokumenta.

V postavki 8 specifikacije proizvoda je dodana naslednja določba: „Vsaka prodajna enota razsekanih piščancev ima posamično identifikacijo, da se zagotovi sledljivost do rejca (identifikacijsko številko izda skupina).“

S to določbo so določena in zagotovljena podrobnejša pravila za identifikacijo piščancev ob trženju, kadar se tržijo razsekani na kose.

To je enako spremenjeno tudi v postavki 3.7 „Pravila za označevanje proizvoda, za katerega se uporablja registrirano ime“ enotnega dokumenta.

V enotnem dokumentu so določbe:

„Neprenosljiv in nezlomljiv obroček s podatki o rejcu. Neprenosljiv pečat v obliki zaponke z napisom ‚Bresse‘. Podatki o klavnici, če je perutnina zaklana v klavnici. Če je perutnino zaklal rejec, je na pečatu navedba ‚Abattage à la ferme‘ (zaklano na posestvu).“

nadomeščene z:

„Nezlomljiv obroček vsebuje podatke o rejcu. Pečat ima obliko zaponke z napisom ‚Bresse‘. Navedejo se podatki o klavnici, če je perutnina zaklana v klavnici. Če je perutnino zaklal rejec, je na pečatu navedba ‚Abattage à la ferme‘ (zaklano na posestvu).“

Ta poenostavitev se predlaga zaradi uskladitve z zahtevo po omejenem številu besed v enotnem dokumentu iz člena 6 Uredbe (EU) št. 668/2014.

Iz istega razloga je črtana naslednja določba enotnega dokumenta: „Obroček in pečat se lahko uporabita samo enkrat, zato ju je treba skrbno namestiti, da ostaneta neprenosljiva.“

5.7 Postavka „Drugo“

– Skupina vložnikov

Določba o sestavi skupine vložnikov:

„Sestava: Comité interprofessionnel de la volaille de Bresse (medpanožni odbor za perutnino v regiji Bresse) sestavljajo gospodarski subjekti označbe porekla ‚Volaille de Bresse‘ ali ‚Poulet de Bresse‘, ‚Poularde de Bresse‘, ‚Chapon de Bresse‘, ki so selekcijska gospodarstva, valilnice, vzrejna gospodarstva, klavnice in pridruženi člani, razdeljeni v šest kolegijev:

— kolegij selekcijskih gospodarstev,

— kolegij valilnic,

— kolegij vzrejnih gospodarstev,

— kolegij vzrejnih gospodarstev, ki izvajajo zakol,

— kolegij klavnic in

— kolegij pridruženih članov.“

je spremenjena tako:

„Sestava: Comité interprofessionnel de la volaille de Bresse (medpanožni odbor za perutnino v regiji Bresse) sestavljajo gospodarski subjekti označbe porekla ‚Volaille de Bresse‘ ali ‚Poulet de Bresse‘, ‚Poularde de Bresse‘, ‚Chapon de Bresse‘, ki so selekcijska gospodarstva, valilnice, vzrejna gospodarstva, klavnice, razsekovalnice in pridruženi člani, razdeljeni v šest kolegijev:

— kolegij selekcijskih gospodarstev,

— kolegij valilnic,

— kolegij vzrejnih gospodarstev,

— kolegij vzrejnih gospodarstev, ki izvajajo zakol,

— kolegij klavnic in razsekovalnic ter

— kolegij pridruženih članov.“

Ta sprememba omogoča, da se v skupino vložnikov vključijo gospodarski subjekti, ki izvajajo razsek piščancev.

– Nacionalne zahteve

Na podlagi zahtevanih sprememb sta pri nacionalnih zahtevah spremenjeni glavni točki, ki ju je treba preverjati:

Določba o preverjanju lokacije gospodarskih subjektov:

„Lokacija gospodarskih subjektov (selekcijska gospodarstva, valilnice, vzrejna gospodarstva, klavnice) Selekcijske strukture (objekti za vzrejo jat), valilne strukture (valilnice) in vzrejne strukture na geografskem območju označbe“

je spremenjena tako:

„Lokacija gospodarskih subjektov:

Selekcijske strukture (objekti za vzrejo jat), valilne strukture (valilnice) ter vzrejne, klavniške in razsekovalniške strukture na geografskem območju označbe“

Določba o preverjanju lokacije gospodarskih subjektov:

— Najkrajše trajanje vzreje piščancev:

določba:

„za piščance

— zaključna faza ≥ 10 dni

— vzreja ≥ 110 dni“

je spremenjena tako:

„za piščance

— zaključna faza ≥ 10 dni

— vzreja ≥ 108 dni“

Namen te spremembe je popraviti napako, zaradi katere ta del, ki se nanaša na glavne točke, ki se preverjajo, ni skladen z opisnim delom, v katerem je navedeno najkrajše trajanje vzreje 108 dni.

Na podlagi zahtevanih sprememb sta pri nacionalnih zahtevah dodani glavni točki, ki ju je treba preverjati:

— Sestava krme, ki se razdeljuje od 36. dne: dodana je naslednja določba o preverjanju: „Žita ter mleko in mlečni stranski proizvodi, v tekoči obliki ali v prahu“ se spremeni: „Žita, ki so lahko v kombiniranem posevku z zrnatimi stročnicami (dovoljeno, če v posevku prevladuje žito), ter mleko in mlečni stranski proizvodi v tekoči obliki ali v prahu“

— Razsek: dodana je naslednja določba o preverjanju: „Razsek je dovoljen samo za piščance. Zaklana perutnina mora biti mesnata z enakomerno razporejeno maščobo; udi ne smejo biti zlomljeni. Videz razseka mora biti skladen z merili za predstavitev ZOP (glede na zadevni kos); koža mora biti čista in brez puha, raztrganin, udarnin ali neobičajnega obarvanja“.

ENOTNI DOKUMENT

„Volaille de Bresse“/„Poulet de Bresse“/„Poularde de Bresse“/„Chapon de Bresse“

EU št.: PDO-FR-0145-AM03 – 6. 12. 2019

ZOP (X) ZGO ( )

1. Ime

„Volaille de Bresse“ / „Poulet de Bresse“ / „Poularde de Bresse“ / „Chapon de Bresse“

2. Država članica ali tretja država

Francija

3. Opis kmetijskega proizvoda ali živila

3.1. Vrsta proizvoda

Skupina 1.1 Sveže meso (in klavnični izdelki)

3.2. Opis proizvoda, za katerega se uporablja ime iz točke 1

Perutnina „Volaille de Bresse“ / „Poulet de Bresse“ / „Poularde de Bresse“ / „Chapon de Bresse“ spada v rod gallus in je bela različica pasme gauloise ali bresse. Odrasle živali imajo značilne poteze.

Piščanec „Poulet de Bresse“ z odstranjenim črevesjem tehta najmanj 1,3 kg (1 kg, ko je ‚pripravljen za peko‘).Mlada kokoš „Poularde de Bresse“ z odstranjenim črevesjem tehta najmanj 1,8 kg (1,5 kg, ko je ‚pripravljena za peko‘). V skladu z običaji se lahko piščanci in mlade kokoši zavijejo v platno ali se jim zvežejo noge in peruti. Kopun „Chapon de Bresse“ z odstranjenim črevesjem tehta najmanj 3 kg. Trži se od 1. novembra do 31. januarja. Biti mora zavit v platno rastlinskega izvora (iz lanu, konoplje, bombaža), noge in peruti pa mora imeti zvezane, tako da je pokrit cel trup razen zgornje tretjine vratu, ki ni oskubena. Zaklana perutnina je mesnata, fileji dobro razviti; koža je čista in brez puha, raztrganin, udarnin ali neobičajnega obarvanja; hrbtna kost se zaradi zamaščenosti ne vidi; naravna oblika prsnice ni spremenjena. Udi niso zlomljeni. Ovratnik iz perja, ki na zgornji tretjini vratu ni odstranjeno, je čist. Noge so popolnoma čiste. Perutnina se trži „z odstranjenim črevesjem“. Pakiranje z navedbo „pripravljen(-a) za peko“ je dovoljeno samo za piščance in mlade kokoši, ki nimajo odrezanih udov, razen krempljev. Pakiranje razsekane perutnine je dovoljeno samo za piščance. Pakiranje z navedbo „hitro zamrznjen“ je dovoljeno samo za piščance („pripravljene za peko“ ali razsekane na kose).

Perutnina, ki je bila zavita v platno ali je imela zvezane noge in peruti, se lahko trži zavita ali brez platna. Je podolgovate oblike. Peruti in noge ne štrlijo več, ampak so tesno ob trupu. Meso mora biti čvrsto, trdno in obstojno.

3.3. Krma (samo za proizvode živalskega izvora) in surovine (samo za predelane proizvode)

Za prehrano perutnine so dovoljeni le:

— žita, ki izvirajo izključno z geografskega območja označbe porekla,

— rastline, stranski proizvodi in dopolnilne krmne mešanice, ki ne izhajajo iz transgenih proizvodov.

V začetni fazi, ki traja največ 35 dni, najmanj 50 % količine krmnega obroka sestavljajo žita, ki se jim lahko dodajajo dopolnila, sestavljena iz rastlin, mlečnih proizvodov, vitaminov in mineralov.

Vzreja perutnine v fazi „rasti“ poteka na travnatih pašnikih. Takrat krmo sestavljajo predvsem viri s pašnika (trava, žuželke, majhni mehkužci …), mleko in mlečni stranski proizvodi ter žita (koruza, ajda, pšenica, rž, oves, tritikala in ječmen). Ta žita so lahko pridelana v kombiniranem posevku z zrnatimi stročnicami (grašica, grah, navadni grahor, bob, volčji bob, leča), če v posevku prevladuje žito. Koruza predstavlja najmanj 40 % krmnega obroka. Med 36. in 84. dnem vzreje se lahko poleg lokalnih virov uporabljajo dopolnila, ki vsebujejo beljakovine, minerale in vitamine.

Delež beljakovin v dnevnem krmnem obroku znaša največ 15 %.

Zaključna faza traja najmanj 10 dni za piščance, tri tedne za mlade kokoši in štiri tedne za kopune. Poteka v kletkah v temnem, mirnem in zračnem prostoru. Krmni obrok perutnine je enak kot v fazi rasti, lahko se mu doda riž.

Približno 90 % krme za perutnino (pašnik in žita) izvira z geografskega območja.

3.4. Posebne faze proizvodnje, ki jih je treba izvajati na opredeljenem geografskem območju

Izbor, razmnoževanje in valjenje ter vzreja, zakol in razsek perutnine se izvajajo na geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Priprava perutnine (dokončanje skubenja in čiščenje ovratnika) in njeno pakiranje ter po potrebi razsek in hitro zamrzovanje piščancev potekajo na geografskem območju. Načini pakiranja:

— pakiranje „z odstranjenim črevesjem“;

— pakiranje z navedbo „zavit(-a) v platno in zvezan(-a)“. Postopek zavijanja v platno in zvezovanja nog in peruti, ki je obvezen za kopuna, je tradicionalen način pakiranja perutnine „Volaille de Bresse“ v tesno zavito platno rastlinskega izvora (iz lanu, bombaža ali konoplje), ki se zašije na roko (najmanj 15 do 20 šivov glede na to, ali gre za piščanca, mlado kokoš ali kopuna);

— pakiranje z navedbo „pripravljen(-a) za peko“ samo za piščance in mlade kokoši. Udi živali (razen krempljev) se ne odstranijo;

— pakiranje z navedbo „razsekan“ in „hitro zamrznjen“ samo za piščance.

Ti postopki morajo potekati na geografskem območju zaradi zelo specifičnega tradicionalnega znanja, ki se pri tem uporablja. Najboljša primera sta zavijanje v platno in zvezovanje nog in peruti. Ta tehnika se izvaja predvsem za praznike ob koncu leta, zaradi postopka pa se mišice bolje prepojijo z maščobo, kar prispeva k boljšim organoleptičnim značilnostim proizvoda. Gospodarski subjekti v proizvodnem sektorju „Volaille de Bresse“ so te prakse ohranili kljub dodatnemu delu, ki je potrebno za to pakiranje. Tudi pakiranji z navedbo „pripravljen(-a) za peko“ in „hitro zamrznjen“ sta posebnosti ZOP „Volaille de Bresse“, ker udi (razen krempljev) niso odrezani.

Poleg tega je treba z zelo nežno kožo perutnine „Volaille de Bresse“ ravnati posebno previdno, da se med skubenjem, zlaganjem in pakiranjem ne odtrga. Zato je treba čim bolj omejiti dejavnosti, ki bi lahko poškodovale kožo (raztrganine, udarnine in neobičajno obarvanje so razlogi za uvrstitev perutnine v nižji razred).

Nazadnje, te postopke je treba izvajati na geografskem območju, saj se izvajajo hkrati z uvrstitvijo perutnine v ZOP. Perutnina se lahko po tej zadnji fazi – uvrstitvi – trži z oznako ZOP. Uvrstitev se izvede z namestitvijo identifikacijskih oznak, zlasti pečata (žiga za mlade kokoši in kopune), ki je nosilec identifikacije proizvoda in zagotavlja sledljivost.

3.6. Posebna pravila za označevanje proizvoda, za katerega se uporablja registrirano ime

Cela perutnina „Volaille de Bresse“ / „Poulet de Bresse“ / „Poularde de Bresse“ /„Chapon de Bresse“ je hkrati označena z rejčevim obročkom, klavničnim pečatom in posebno etiketo, mlade kokoši in kopuni pa tudi z identifikacijskim žigom.

Ob uvrstitvi perutnine v označbo porekla in pred odpošiljanjem se etiketa namesti na hrbet perutnine z odstranjenim črevesjem ali prsnico perutnine z navedbo „pripravljena za peko“.

Nezlomljiv obroček vsebuje podatke o rejcu. Pečat je zaponka z napisom „Bresse“. Navedejo se podatki o klavnici, če je perutnina zaklana v klavnici. Če je perutnino zaklal rejec, je na pečatu navedba ‚Abattage à la ferme‘ (zaklano na posestvu).

Identifikacijski žigi za kopune in mlade kokoši vsebujejo navedbo „Poularde de Bresse roulée“,„Poularde de Bresse“ ali „Chapon de Bresse“ in navedbo „Appellation d’origine contrôlée“ ali „Appellation d’origine protégée“.

Preden perutnina zapusti posestvo, ji rejec na levo nogo namesti obroček. Ko se perutnina pred odpošiljanjem uvrsti v zaščiteno označbo, se na spodnji del vratu namesti pečat. Žigi so nameščeni na spodnjem delu vratu in pritrjeni s pečatom.

Vsaka prodajna enota razsekanih piščancev, namenjena prodaji potrošnikom, ima posamično identifikacijo, da se zagotovi sledljivost do rejca (identifikacijsko številko izda ODG – organisme de défense et de gestion (organ za zaščito in upravljanje)).

4. Jedrnata opredelitev geografskega območja

Geografsko območje označbe porekla „Volaille de Bresse“ / „Poulet de Bresse“ / „Poularde de Bresse“ / „Chapon de Bresse“ vključuje ozemlja naslednjih občin:

v departmaju Ain: delno: Abergement-Clémenciat (L'), Ceyzériat, Châtillon-sur-Chalaronne, Coligny, Courmangoux, Dompierre-sur-Chalaronne, Dompierre-sur-Veyle, Druillat, Jasseron, Meillonnas, Saint-Didier-sur-Chalaronne, Saint-Étienne-sur-Chalaronne, Saint-Martin-du-Mont, Salavre, Tossiat, Val-Revermont, Verjon; v celoti: Arbigny, Asnières-sur-Saône, Attignat, Bâgé-Dommartin, Bâgé-le-Châtel, Beaupont, Bény, Béréziat, Bey, Biziat, Boissey, Bourg-en-Bresse, Boz, Buellas, Certines, Chanoz-Châtenay, Chavannes-sur-Reyssouze, Chaveyriat, Chevroux, Condeissiat, Confrançon, Cormoranche-sur-Saône, Cormoz, Courtes, Cras-sur-Reyssouze, Crottet, Cruzilles-lès-Mépillat, Curciat-Dongalon, Curtafond, Domsure, Etrez, Feillens, Foissiat, Garnerans, Gorrevod, Grièges, Illiat, Jayat, Laiz, Lent, Lescheroux, Malafretaz, Mantenay-Montlin, Manziat, Marboz, Marsonnas, Mézériat, Montagnat, Montcet, Montracol, Montrevel-en-Bresse, Neuville-les-Dames, Ozan, Péronnas, Perrex, Pirajoux, Polliat, Pont-de-Vaux, Pont-de-Veyle, Replonges, Reyssouze, Saint-André-de-Bâgé, Saint-André-d'Huiriat, Saint-André-sur-Vieux-Jonc, Saint-Bénigne, Saint-Cyr-sur-Menthon, Saint-Denis-lès-Bourg, Saint-Didier-d'Aussiat, Saint-Étienne-du-Bois, Saint-Étienne-sur-Reyssouze, Saint-Genis-sur-Menthon, Saint-Jean-sur-Reyssouze, Saint-Jean-sur-Veyle, Saint-Julien-sur-Reyssouze, Saint-Julien-sur-Veyle, Saint-Just, Saint-Laurent-sur-Saône, Saint-Martin-le-Châtel, Saint-Nizier-le-Bouchoux, Saint-Rémy, Saint-Sulpice, Saint-Trivier-de-Courtes, Sermoyer, Servas, Servignat, Sulignat, Thoissey, Tranclière (La), Vandeins, Vernoux, Vescours, Vésines, Villemotier, Viriat, Vonnas;

v departmaju Jura: delno: Annoire, Asnans-Beauvoisin, Augéa, Balanod, Beaufort, Bois-de-Gand, Césancey, Chaînée-des-Coupis, Chassagne (La), Chaumergy, Chaussin, Chaux-en-Bresse (La), Cousance, Cuisia, Desnes, Digna, Essards-Taignevaux (Les), Foulenay, Francheville, Gevingey, Longwy-sur-le-Doubs, Maynal, Messia-sur-Sorne, Montmorot, Orbagna, Petit-Noir, Ruffey-sur-Seille, Rye, Saint-Amour, Saint-Jean-d'Etreux, Sainte-Agnès, Trois-Châteaux (Les), Val-Sonnette, Vincelles, Vincent-Froideville; v celoti: Bletterans, Chapelle-Voland, Chêne-Sec, Chilly-le-Vignoble, Commenailles, Condamine, Cosges, Courlans, Courlaoux, Fontainebrux, Frébuans, Hays (Les), Larnaud, Nance, Neublans-Abergement, Relans, Repôts (Les), Trenal, Villevieux;

v departmaju Saône-et-Loire: delno: Chalon-sur-Saône, Champagnat, Charette-Varennes, Cuiseaux, Fretterans, Joudes, Lays-sur-le-Doubs, Longepierre, Navilly, Tournus; v celoti: Abergement-de-Cuisery (L'), Abergement-Sainte-Colombe (L'), Allériot, Authumes, Bantanges, Baudrières, Beaurepaire-en-Bresse, Beauvernois, Bellevesvre, Bey, Bosjean, Bouhans, Branges, Brienne, Bruailles, Chapelle-Naude (La), Chapelle-Saint-Sauveur (La), Chapelle-Thècle (La), Châtenoy-en-Bresse, Chaux (La), Ciel, Condal, Cuisery, Damerey, Dampierre-en-Bresse, Devrouze, Diconne, Dommartin-lès-Cuiseaux, Epervans, Fay (Le), Flacey-en-Bresse, Frangy-en-Bresse, Frette (La), Frontenard, Frontenaud, Genête (La), Guerfand, Huilly-sur-Seille, Jouvençon, Juif, Lacrost, Lans, Lessard-en-Bresse, Loisy, Louhans, Ménetreuil, Mervans, Miroir (Le), Montagny-près-Louhans, Montcony, Montcoy, Montjay, Montpont-en-Bresse, Montret, Mouthier-en-Bresse, Ormes, Oslon, Ouroux-sur-Saône, Pierre-de-Bresse, Planois (Le), Pontoux, Préty, Racineuse (La), Rancy, Ratenelle, Ratte, Romenay, Sagy, Saillenard, Saint-André-en-Bresse, Saint-Bonnet-en-Bresse, Saint-Christophe-en-Bresse, Saint-Didier-en-Bresse, Saint-Étienne-en-Bresse, Saint-Germain-du-Bois, Saint-Germain-du-Plain, Saint-Marcel, Saint-Martin-du-Mont, Saint-Martin-en-Bresse, Saint-Maurice-en-Rivière, Saint-Usuge, Saint-Vincent-en-Bresse, Sainte-Croix, Savigny-en-Revermont, Savigny-sur-Seille, Sens-sur-Seille, Serley, Sermesse, Serrigny-en-Bresse, Simandre, Simard, Sornay, Tartre (Le), Thurey, Torpes, Toutenant, Tronchy, Truchère (La), Varennes-Saint-Sauveur, Verdun-sur-le-Doubs, Vérissey, Verjux, Villegaudin, Vincelles.

5. Povezava z geografskim območjem

„Volaille de Bresse“ / „Poulet de Bresse“ / „Poularde de Bresse“ / „Chapon de Bresse“ je perutnina posebne, lokalno izbrane in počasi rastoče pasme, tj. bele različice pasme gauloise ali bresse.

Ta odporna pasma, ki je odlično prilagojena podnebnim razmeram v regiji Bresse, lahko najbolje izkoristi travnate pašnike, ki jih ima na voljo, da si na njih sama poišče hrano, s čimer se na drobnem skeletu razvije veliko mišic.

Njena dopolnilna krma, v kateri primanjkuje beljakovin, vsebuje pa veliko koruze, ter zaključna faza sta omogočili vzrejo tolste perutnine, po kateri je zaslovela ‚Volaille de Bresse‘.

Območje vzreje perutnine „Volaille de Bresse“ je gozdnata, rahlo valovita ravnina iz geoloških periglacialnih naplavin, ki so podlaga za zelo glinasta in neprepustna tla. Podnebje je vlažno.

Koruza, ki se je v regiji Bresse pojavila v začetku 17. stoletja, je imela v kmetijstvu te regije osrednjo vlogo, saj se je uporabljala za krmo perutnine. Tradicionalna mešana pridelava, ki je temeljila na paši, pridelavi žit ter reji perutnine in goveda, se je vzpostavljala stoletja in obstaja še danes.

Lokalna pasma je kot edina pasma, ki lahko pridobi označbo porekla, zelo odporna ter dobro prilagojena na okolje in vlažna tla regije Bresse.

Vzrejne prakse izhajajo iz starodavnega sistema prehrane, ki temelji na samostojnem prehranjevanju perutnine na travnatih pašnikih (s črvi, travo …), dopolnjenem z zrnjem in mlečnimi proizvodi (razredčenim mlekom, sirotko, mlekom v prahu, pinjencem …). Zaključno pridobivanje teže poteka v kletkah v mirnem in zatemnjenem prostoru, da se prepreči kakršen koli nemir.

Kadar je perutnina „okrašena“, kot je značilno za regijo Bresse – za kopuna je to obvezno, ima noge in peruti pritisnjene k telesu. Nato se tesno zavije v močno platno rastlinskega izvora in s tanko vrvico na roko zašije od sredine proti glavi in škofiji, tako da jepokrit cel trup razen zgornje tretjine vratu, ki ni oskubljena.

Ko platno razvijemo, ima trup značilno valjasto obliko, iz katere izstopata samo vrat in glava.

Za te živali sta značilna droben skelet in fina tekstura kože, ki kaže na sposobnost razvijanja mesa in maščobe.

Perutnina „Volaille de Bresse“ je opredeljena kot „tolsta perutnina“, to je sloka in zelo nežna, kar kaže na nagnjenje k tvorjenju maščobe. Zlahka se loči od piščanca, pitanega samo z zrnjem, ki je večji, bolj čokat in ima manj izrazite znake slabokrvnosti.

Mešana pridelava v regiji Bresse, ki je neposredno povezana z značilnostmi naravnega okolja, zlasti ugodnimi razmerami za pašo in pridelavo koruze, ki zahtevata deževno podnebje in tla z velikimi zalogami vode, je odločilni dejavnik, ki je spodbudil vzrejo perutnine v tej regiji. Koruza je dopolnila druga žita, saj so njene hranilne lastnosti omogočile vzrejo tolste perutnine, po kateri je zaslovela „Volaille de Bresse“.

Rejci so znali ohraniti čisto pasmo za razvoj perutnine „Volaille de Bresse“. Zaradi odpornosti namreč lahko živi v tem zahtevnem okolju, v katerem se delno prehranjuje s prosto živečimi živalmi. Rejec to prehrano med vzrejo in v fazi pridobivanja teže obilno dopolnjuje s proizvodi z geografskega območja (koruzo, mlekom).

Zato vzreja temelji na močni tradiciji, ki prehrano, v kateri primanjkuje predvsem beljakovin, povezuje s posebnimi metodami pridobivanja teže in poznim zakolom, zaradi česar lahko živali dosežejo polno fiziološko zrelost.

Sklic na objavo specifikacije proizvoda

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-c299632c-5d77-4297-8f9a-2122d1b942ea

(1) UL L 343, 14.12.2012, str. 1.